СТАТУТ

на ГОЛЯМАТА НАГРАДА ЗА НАУКА

на БЪЛГАРСКАТА АКАДЕМИЯ НА НАУКИТЕ

1. Голямата награда за наука на БАН (наречена по-нататък в този статут „Награда на БАН“) се присъжда на учен от българска научна организация или българско висше училище за изключителни постижения в областта на науката, получили високо международно признание.

2. Наградата на БАН се връчва всяка година в една от следните три редуващи се области:

2.1. Природо-математически и инженерни науки;

2.2. Науки за живота;

2.3. Социални и хуманитарни науки.

3. Процедурата (Конкурсът) по определяне на Наградата на БАН се организира и ръководи от Събранието на академиците и член-кореспондентите на БАН (САЧК).

4. Наградата на БАН представлява знак, придружен от грамота и парична премия. Средствата за премията се набират от дарения и от партида „Развитие“ на БАН. Размерът на паричната премия се определя от Управителния съвет на БАН по предложение на САЧК.

5. Носителят на Наградата се определя от Комитет за Наградата на БАН, състоящ се от 5 до 7 членове, изтъкнати специалисти в научната област на Наградата.

6. Предложенията за членове на Комитета за Наградата на БАН, придружени от мотивировка и съгласие на предлаганите, се отправят към САЧК от Отделенията на САЧК, свързани с научната област на Наградата. САЧК избира състава на Комитета за Наградата на БАН и неговия Председател.

7. Комитетът за Наградата на БАН определя начина на своята работа, включително и начина на взимане на решения. Мандатът на Комитета изтича след присъждането на Наградата.

8. Обявата за Наградата на БАН, както и Председателят на Комитета за Наградата на БАН се публикуват на интернет страницата на БАН, както и в други информационни източници.

9. Номинации за Наградата на БАН се изпращат до Председателя на Комитета за Наградата на БАН в срок до 3 месеца след обявяването ѝ на интернет страницата на БАН. Самопредложения не се приемат.

10. Предложения за номинации може да се правят от: научните съвети на научни организации в страната, които имат право да хабилитират учени и да присъждат научни степени; факултетните съвети на висшите училища, които имат право да хабилитират учени и да присъждат научни степени; централните ръководства на Съюза на учените в България и Федерацията на научно-техническите съюзи; група академици (най-малко четирима души, които са от отделения на Събранието на академиците и член-кореспондентите, в които попада областта на предложения кандидат). Номинациите не може да съдържат повече от един номиниран.

11. Номинациите трябва да съдържат:

Кратка научна биография, включваща посочване на организацията, към която принадлежи номинираният.

* Кратко описание на най-съществените приноси на номинирания и ясно формулирано въздействие на научните резултати на кандидата за развитието на науката, представени на език, достъпен за широк кръг от учени от съответната научна област.
* Списък на най-значими избрани научни и/или научно-приложни разработки на номинирания (не повече от 20).

Препоръчва се номинациите и документите, които ги придружават, да бъдат представени и в електронен вид – за предпочитане в PDF формат.

12. Ако след изтичането на срока за номиниране член на Комитета за Наградата на БАН прецени, че е в конфликт на интереси, то той/тя се оттегля от Комитета и САЧК избира друг член на неговото място.

13. В 4-месечен срок след изтичане на срока за представяне на номинациите Комитетът за Наградата на БАН определя носителя на Наградата на БАН. Комитетът за Наградата на БАН има право да не предложи носител на Наградата.

14. Наградата се връчва от Председателя на БАН и Председателя на Комитета за Наградата на БАН на церемонията по повод честването на годишнината на БАН. Носителят на Наградата на БАН изнася публична лекция пред Академичния семинар на САЧК.

15. След приключване на конкурса за Голямата награда на БАН документите на номинираните, както и допълнителни документи по преценка на Комитета за Наградата се съхраняват в архива на САЧК.